En brand i en forladt landejendom på Hovedvejen i Tornby ved Hirtshals er formentlig påsat. Det mistænker Nordjyllands Politi, der nu leder efter de potentielle gerningsmænd. - Vi leder efter tre unge drenge – alle formentlig under 18 år, og måske endda helt ned til 15 år. De var på stedet umiddelbart inden, branden brød ud, og de kørte derfra på deres knallerter. Dem vil vi rigtig gerne tale med, fortæller vagthavende ved Nordjyllands Politi, Karsten Højrup. VIDEO: Se video fra slukningsarbejdet torsdag aften: Branden blev anmeldt til Nordjyllands Politi klokken 17.23. Her var der ild i noget halm i laden, som fyldte den ene længe. - Det så voldsomt ud, da vi kom derud, for ilden havde godt fat i ladebygningen. Men vi fik alligevel hurtigt styr på flammerne, så de ikke spredte sig til den næste vinkel på bygningen, siger indsatsleder ved Nordjyllands Beredskab, Bo Isaksen - der var første mand på stedet. Unge maler grafitti Lokale unge er flere gange blevet set opholde sig på den nedlagte landejendom. De har også malet graffitti på væggene. Det fortæller indsatslederen, som har fået oplysningerne fra de lokale i området. - De fortalte os også, at ejendommen formentlig har stået øde hen i omkring 30 års tid, siger han. Nordjyllands Politi vil nu tage kontakt til ejendommens ejer for at få ryddet op på stedet. Den ene bygning indeholder asbest, og det skal ejeren i samarbejde med en miljøvagt nu få styr på. - Lige nu (torsdag klokken 19, red.) går vi og efterslukker det brændende halm. Og når det er klaret, giver vi det hele en ordentlig skyllder, siger indsatsleder Bo Isaksen. Han understreger, at fordi landejendommen var ubeboet, var der ingen fare for hverken mennesker eller dyr. Nærmeste nabo ligger omkring 300 meter fra ejendommen.
Lokale fortæller, at der ofte opholder sig unge mennesker på den ubeboede ejendom. Torsdag udbrød der brand, som politiet mistænker kan være påsat af de unge.